Diari Oficial de la Generalitat Valenciana


Sumari del DOGV 8180, del 29-11-2017 (2017/10678)

Resolució de 15 de novembre de 2017, de la Conselleria d'Habitatge, Obres Públiques i Vertebració del Territori, per la qual se sotmet novament a consultes, participació i informació pública, per un període de 20 dies hàbils, la proposta del Pla d'Acció Territorial d'Ordenació i Dinamització de l'Horta de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8180

Data del DOGV
:   29-11-2017

Secció del DOGV
:   V. ANUNCIS - C) ALTRES ASSUMPTES

Número del document
:   2017/10474


Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Resolució de 15 de novembre de 2017, de la Conselleria d'Habitatge, Obres Públiques i Vertebració del Territori, per la qual se sotmet novament a consultes, participació i informació pública, per un període de 20 dies hàbils, la proposta del Pla d'Acció Territorial d'Ordenació i Dinamització de l'Horta de València. [2017/10835]  
Antecedents  
El Pla d'Acció Territorial d'Ordenació i Dinamització de l'Horta de València, prèviament denominat Pla d'Acció Territorial de Protecció de l'Horta, té el seu primer acte de tramitació amb l'emissió del Document de Referència per l'òrgan ambiental relatiu al document consultiu en data 4 de juny de 2008, als efectes del compliment de la Llei 9/2006, de 28 d'abril, sobre avaluació de determinats plans i programes en el medi ambient.  
El Pla d'Acció Territorial de Protecció de l'Horta de València obté memòria ambiental favorable en data de 23 d'octubre de 2009, als efectes del compliment de la Llei 9/2006, de 28 d'abril, sobre avaluació de determinats plans i programes en el medi ambient.  
Actualitzada la documentació territorial pel temps transcorregut i els canvis legislatius en matèria d'ordenació del territori, urbanisme i paisatge, mitjançant una resolució de la consellera d'Habitatge, Obres Públiques i Vertebració del Territori, de data 23 de juny de 2016, es va acordar sotmetre a participació pública i consultes la proposta del Pla d'Acció Territorial d'Ordenació i Dinamització de l'Horta de València, així com la documentació ambiental pertinent, l'estudi de paisatge i altres informes i estudis.  
En l'expedient de tramitació del pla consta informe de la Subdirecció General d'Ordenació del Territori i Paisatge de data 15 de novembre de 2017, que realitza una síntesi de les al·legacions presentades durant l'esmentada informació pública. Igualment, cal destacar l'informe emés per l'Advocacia de la Generalitat de data 18 de desembre de 2015, relatiu a les desclassificacions de sòl urbanitzable i urbà per mitjà de plans d'acció territorial i les seues conseqüències jurídiques i econòmiques.  
  
Com a conseqüència de l'anàlisi i informe de les al·legacions presentades durant l'últim període d'informació pública, s'han produït modificacions en el document exposat al públic, per la qual cosa a fi d'aconseguir la màxima transparència i participació pública es considera pertinent sotmetre novament a informació pública el Pla d'Acció Territorial d'Ordenació i Dinamització de l'Horta de València per un període de 20 dies, d'acord amb la legislació urbanística i amb la Llei 30/199, de 26 de novembre, de règim jurídic de les administracions públiques i del procediment administratiu comú. La dita informació pública s'ha de realitzar per mitjà de publicació, com a mínim, en el Diari Oficial de la Generalitat Valenciana, en un diari no oficial d'àmplia difusió i en la pàgina web de la Conselleria.  
D'acord amb allò que s'ha exposat, resolc:  
  
Primer  
Sotmetre novament a consultes, participació i informació pública les modificacions realitzades a la proposta del Pla d'Acció Territorial d'Ordenació i Dinamització de l'Horta de València, així com la documentació ambiental pertinent, l'estudi de paisatge i altres informes i estudis. Durant aquest període s'admetran, per al seu examen i consideració, nous suggeriments o al·legacions referides als canvis realitzats; podent-se inadmetre les que reiteren arguments i redunden en aspectes prèviament informats.  
  
Segon  
Ordenar la publicació de la present resolució en el Diari Oficial de la Generalitat Valenciana, en un diari no oficial d'àmplia difusió, en la pàgina web de la Conselleria d'Habitatge, Obres Públiques i Vertebració del Territori i en el tauler d'edictes dels ajuntaments inclosos en l'àmbit, junt amb una relació individualitzada de tots aquells que han intervingut en el procés de participació pública sobre qüestions genèriques o relatives al seu terme municipal.  
  
Tercer  
El termini de participació pública i consultes serà de 20 dies hàbils i començarà a comptar a partir de l'endemà al de la publicació de la present resolució en el Diari Oficial de la Generalitat Valenciana.  
  
Quart  
La nova documentació del pla podrà consultar-se a través del següent enllaç de la pàgina web de la Conselleria d'Habitatge, Obres Públiques i Vertebració del Territori, http://www.habitatge.gva.es/va/horta, i, també, en dies laborables, en horari de matins (09.00 hores a 14.00 hores), en els següents locals:  
- Subdirecció General d'Ordenació del Territori i Paisatge, ciutat administrativa 9 d'Octubre, torre 1, planta onze, carrer de la Democràcia, núm. 77, 46855 València.  
- Servei Territorial d'Urbanisme de València, de la Conselleria d'Habitatge, Obres Públiques i Vertebració del Territori. Edifici Prop. C/ Gregori Gea, 27, 46632 València.  
Així mateix, l'expedient administratiu es podrà consultar en dies laborables, en horari de matins (09.00 hores a 14.00 hores), en les dependències de la Subdirecció General d'Ordenació del Territori i Paisatge, ciutat administrativa 9 d'Octubre, torre 1, planta onze, carrer de la Democràcia núm. 77, 46259 València.  
  
Cinqué  
Es manté la suspensió de programes d'actuació i d'autoritzacions i llicències, en els mateixos termes que es van establir en la Resolució de 23 de juny de 2016, de la Conselleria d'Habitatge, Obres Públiques i Vertebració del Territori.  
La present resolució és un acte de tràmit contra el qual no es pot interposar cap recurs, sense perjuí del dret dels interessats a interposar el que consideren oportú.  
  
València, 15 de novembre de 2017.- La consellera d'Habitatge, Obres Públiques i Vertebració del Territori: María José Salvador Rubert.